./data/phi0914/phi00142/phi0914.phi00142.perseus-lat1.xml
erant tamen magnae partis hominum ad       favorem eius inclinati  animi et aliquanto quam in Eumenem propensiores,  cum Eumenis beneficiis muneribusque omnes Graeciae       civitates et plerique principum obligati essent, et ita se in regno suo gereret,       ut, quae sub dicione eius urbes essent, nullius liberae       civitatis fortunam secum mutatam vellent         contra Persea fama erat post patris mortem uxorem manu sua occidisse; Apellem,       ministrum quondam fraudis in fratre tollendo atque ob id [et] quaesitum a       Philippo ad supplicium exulantem, accersitum post patris mortem ingentibus       promissis ad praemia tantae perpetratae rei clam interfecisse   intestinis externisque praeterea multis caedibus       infamem nec ullo commendabilem merito praeferebant volgo civitates tam pio erga       propinquos, tam iusto in civis, tam munifico erga omnis homines regi,  seu fama et maiestate Macedonum regum praeoccupati ad       spernendam originem novi regni, seu mutationis rerum cupidi, seu quia non       obiecti esse Romanis volebant   erant autem non       Aetoli modo in seditionibus propter ingentem vim aeris alieni, sed Thessali       etiam  ex contagione velut tabes in Perrhaebiam quoque id pervaserat malum             cum Thessalos in armis esse nuntiatum       esset, Ap Claudium legatum ad eas res aspiciendas  conponendasque senatus misit   qui       utriusque partis principibus castigatis, cum iniusto faenore gravatum aes       alienum, ipsis magna ex parte concedentibus, qui onerarant, levasset, iusti       crediti solutionem in decem annorum pensiones distribuit   per eundem Appium eodemque modo conpositae in       Perrhaebia res  Aetolorum causas Marcellus Delphis per idem tempus hostilibus       actas animis, quos intestino gesserant bello, cognovit   cum certatum utrimque temeritate atque audacia       cerneret, decreto quidem suo neutram partem aut levare aut onerare voluit;       communiter ab utrisque petiit, abstinerent bello et oblivione praeteritorum       discordias finirent   huius reconciliationis       inter ipsos fides obsidibus ultro citroque datis firmata est  Corinthus, [ut]       ubi deponerentur obsides, convenit